**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 2669/15-1**

**Podgorica, 07.02.2017.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi NVO Mreže za afirmaciju nevladinog sektora – MANS br.15/80006 od 24.11.2015.godine,izjavljene protiv rješenja Generalnog Sekretarijata Vlade Crne Gore br.UP 122/2-15 od 03.11.2015.godine , na osnovu člana 38 stav 2 Zakona o slobodnom pristupu informacijama (“Sl.list Crne Gore”, br.44/12) i člana 55 stav 4 Zakona o opštem upravnom postupku (“Sl.list Crne Gore”, br .60/03, 73/10 i 32/11) je na održanoj sjednici dana 03.02.2017.godine donio:

**Z A K LJ U Č A K**

Agencija za zaštitu ličnih podataka i slobodan pristup informacijama je nenadležna da postupa po žalbi NVO Mreže za afirmaciju nevladinog sektora – MANS br.15/80006 od 24.11.2015.godine, izjavljene protiv rješenja Generalnog Sekretarijata Vlade Crne Gore br.UP 122/2-15 od 03.11.2015.godine.

Spise predmeta dostaviti Upravnom sudu Crne Gore na dalje postupanje i odlučivanje.

**O b r a z l o ž e nj e**

Generalni sekretarijat Vlade Crne Gore je 17.01.2017.godine je Agenciji za zaštitu ličnih podataka i slobodan pristup informacijama dostavio akt broj Generalnog sekretarijata UP 122/10-15 od 16.01.2017.godine kojim obavještava Agenciju da su podaci traženi zahtjevom za slobodan pristup informacijama označeni stepenom tajnosti “INTERNO” , i o tome dostavila Rješenje o određivanju stepena tajnosti broj: 06-12881/9-11 od 30.01.2012.godine, kao i Rješenje o produženju roka tajnosti podataka broj: 06-12881/10 od 15.01.2014.godine.

Zakon o slobodnom pristupu informacijama (“Sl.list Crne Gore”, br.44/12) u članu 34 propisuje da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama preko organa vlasti koji je o zahtjevu rješavao u prvom stepenu. Izuzetno od stava 1 ovog člana, protiv rješenja kojim je odbijen zahtjev za pristup informaciji koja sadrži podatke koji su označeni stepenom tajnosti ne može se izjaviti žalba, već se može tužbom pokrenuti upravni spor.

Član 55 stav 4 Zakona o opštem upravnom postupku (“Sl.list Crne Gore”, br .60/03, 73/10 i 32/11) propisuje da kad organ poštom dobije podnesak za čiji prijem nije nadležan, a nesumnjivo je koji je organ nadležan za prijem, poslaće podnesak, bez odlaganja, nadležnom organu, odnosno sudu i o tome će obavijestiti stranku.

Kako je u konkretnom slučaju podnijeta žalba izjavljena na rješenje Generalnog sekretarijata Vlade Crne Gore, a kojom se zahtjeva da Agencija naloži donošenje rješenja kojim će se omogućiti pristup informacijama, Savjet Agencije je razmotrio navode žalbe, kao i odgovor na žalbu dostavljen od strane prvostepenog organa. S obzirom da je dokumentacija i tonski zapisi koji sadrže informaciju koja se zahtijevala slobodnim pristupom informacijama označena stepenomtajnosti “INTERNO” Savjet Agencije je donio zaključak da nije nadležen za postupanje po predmetnoj žalbi. Za tražene informacije je prvostepeni organ dostavio Agenciji Rješenje o određivanju stepena tajnosti broj: 06-12881/9-11 od 30.01.2012.godine , kao i Rješenje o produženju roka tajnosti podataka broj: 06-12881/10 od 15.01.2014.godine. U Rješenju br. 06-12881/9-11 se navodi da je na osnovu člana 68 stav 2 Poslovnika Vlade Crne Gore (“Službeni list CG” br.3/2012), a u vezi sa članom 12 stav 5 Zakona o tajnosti podataka (“Sl.list CG” br.14/08, 76/09, 41/10, 40/11) Predsjednik Vlade donio rješenje kojim se tonski zapisi sa sjednica Vlade Crne Gore označavaju tajnim podatkom i određuje se stepen tajnosti “INTERNO”. Pristup ovom dokumentu imaju članovi Vlade i zaposleni u Generalnom Sekretarijatu Vlade Crne Gore, kada im je to potrebno u vršenju njihovih funkcija, odnosno poslova i zadataka. U obrazloženju se navodi da je odredbom člana 68 stav 1 i 2 Poslovnika Vlade Crne Gore propisano da se o radu na sjednici vodi tonski zapis, a da predsjednik Vlade ili Vlada mogu za tonski zapis sa sjednice Vlade ili njenih pojedinih djelova odrediti odgovarajući stepen tajnosti.

Odredbom člana 12 stav 5 Zakona o tajnosti podataka propisano je da se stepen tajnosti “INTERNO” određuje za podatke čijim bi otkrivanjem nastupile štetne posljedice za ostvarivanje funkcije organa. Naime u obrazloženju rješenja se navodi da tonski zapis sa sjednica Vlade nema formu zvaničnog akta, već je to zapis o raspravi na sjednici Vlade povodom donošenja određenog akta, odnosno odluke Vlade, pa bi njegovim otkrivanjem nastupile štetne posljedice za ostvarivanje funkcije Vlade. Imajući to u vidu, tonski zapis se označava tajnim podatkom sa stepenom tajnosti “INTERNO” i u skladu sa članom 27 Zakona o tajnosti podataka, određuje ko ima pravo pristupa tom podatku. Označavanje tonskog zapisa sa sjednica Vlade tajnim podatkom, pri činjenici da su materijali koje Vlada razmatra i donijete odluke dostupni javnosti, je neophodno, ističe se o obrazloženju, jer je interes da se spriječe štetne posljedice za ostvarivanje funkcija Vlade koje bi nastupile njihovim otkrivanjem, značajniji od interesa za slobodnim pristupom informacijama. U rješenju Generalnog sekretarijata Vlade Crne Gore br.06-12881/10 se navodi član 68 stav 2 Poslovnika Vlade Crne Gore , a u vezi sa članom 19a stav 2 Zakona o tajnosti podataka te je prvostepeni organ donio Rješenje kojim se produžava rok tajnosti podataka tonskim zapisima sa sjednica Vlade Crne Gore. Naime, podaci su označeni stepenom tajnosti, te je u skladu sa odredbom člana 19a Zakona o tajnosti podataka propisano, između ostalog, da tajnost podataka prestaje istekom roka od dvije godine za podatke označene stepenom tajnosti “INTERNO”, a da ovlašćeno lice za određivanje stepena tajnosti podataka može produžiti rok tajnosti prije isteka roka tajnosti podataka, i to najduže za vremenski period propisan za pojedine stepene tajnosti, a da je Vlada Crne Gore polazeći od činjenice da se službena dokumenta koja Vlada razmatra i odluke koje donosi (materijali, usvojeni zaključci, osim označenih stepenom tajnosti) u skladu sa aktom Vlade javno objavljuju, čime je zadovoljeno pravo javnosti, utvrđeno članom 5 Zakona o slobodnom pristupu informacijama, da zna informacije koje su joj potrebne u cilju vršenja demokratske kontrole rada Vlade, to je interes da se spriječe te štetne posljedice veći od interesa javnosti da zna, zbog čega postoje razlozi da se produži rok tajnosti podataka.

U postupku odlučivanja po žalbi NVO Mreže za afirmaciju nevladinog sektora – MANS br.15/80006 od 24.11.2015.godine, izjavljene protiv rješenja Generalnog Sekretarijata Vlade Crne Gore br.UP 122/2-15 od 03.11.2015.godine Agencija se utvrdila da nije nadležna za rješavanje po žalbi zbog određenog stepena tajnosti “INTERNO” podacima koji se traže zahtjevom o slobodnom pristupu informacijama, pa je pristup informacijama dostupan poštujući odredbe Zakona o tajnosti podataka, tj. na način propisan pomenutim Zakonom. Spisi predmeta će biti dostavljeni Upravnom sudu Crne Gore na dalje postupanje i odlučivanje.

U skladu sa navedenim Savjet Agencije shodno članu 55 stav 4 Zakona o opštem upravnom postupku odlučio je kao u dispozitivu zaključka.

**Pravna pouka:** Protiv ovog Zaključka može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**